作者:戴復古
標題:沁園春
內容:請賦林堂，林堂未成，吾何賦哉。想胸中丘壑，山中風月，亭臺幾所，花木千栽。應接光陰，品題勝概，須待堂成我再來。聽分付，是經行去處，莫放蒼苔。吾曹不墮塵埃。要胸次長隨笑口開。任江湖浪跡，鷗盟雁序，功名到手，鳳閣鸞臺。它日相尋，有逾此約，酌水浮君三百杯。聞斯語，有冠山突兀，袍嶺崔嵬。